
Európsky parlament,
–	so zreteľom na návrh Komisie pre Európsky parlament a Radu (COM(2025)0726),
–	so zreteľom na článok 294 ods. 2 a článok 207 ods. 2 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C10‑0245/2025),
–	so zreteľom na článok 294 ods. 3 Zmluvy o fungovaní Európskej únie,
–	so zreteľom na predbežnú dohodu schválenú gestorským výborom podľa článku 75 ods. 4 rokovacieho poriadku, a na záväzok zástupcu Rady, vyjadrený v liste z 23. apríla 2026, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,
–	so zreteľom na článok 60 rokovacieho poriadku,
–	so zreteľom na stanovisko Výboru pre priemysel, výskum a energetiku,
–	so zreteľom na správu Výboru pre medzinárodný obchod (A10-0012/2026),
1.	prijíma nasledujúcu pozíciu v prvom čítaní;
2.	schvaľuje spoločné vyhlásenie Európskeho parlamentu, Rady a Komisie, ktoré je uvedené v prílohe k tomuto uzneseniu a ktoré bude uverejnené v sérii C Úradného vestníka Európskej únie;
3.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;
4.	poveruje svoju predsedníčku, aby postúpila túto pozíciu Rade, Komisii a národným parlamentom.

P10_TC1-COD(2025)0726
Pozícia Európskeho parlamentu prijatá v prvom čítaní 19. mája 2026 na účely prijatia nariadenia Európskeho parlamentu a Rady (EÚ) 2026/..., ktorým sa riešia negatívne účinky celosvetovej nadmernej kapacity na trh Únie s oceľou súvisiace s obchodom a mení nariadenie (EÚ) 2020/2170
(Keďže bola dosiahnutá dohoda medzi Európskym parlamentom a Radou, pozícia Európskeho parlamentu zodpovedá záverečnému legislatívnemu aktu, nariadeniu (EÚ) 2026/1384).








PRÍLOHA K LEGISLATÍVNEMU UZNESENIU
Spoločné vyhlásenie Európskeho parlamentu, Rady a Európskej komisie o dovoze výrobkov z ocele z Ruska 
Únia a jej členské štáty prijali od začiatku vojny bezprecedentné opatrenia na zníženie hospodárskej závislosti od Ruska a na zabezpečenie toho, aby hospodárska činnosť Únie neprispievala k podpore ruskej vojnovej mašinérie.
Tieto opatrenia výrazne znížili obchodné toky v celej škále odvetví vrátane oceliarstva, urýchlili oddelenie, prispeli k zvýšenej odolnosti Únie a zároveň preukázali, že Únia dokáže konať jednotne a rozhodne, ak sú ohrozené jej hodnoty a strategické záujmy.
Únia musí zároveň naďalej venovať pozornosť oblastiam, v ktorých závislosť pretrváva, najmä pokiaľ ide o určité výrobky z ocele, ktorých dovoz ešte nie je úplne zakázaný.
Konkrétne v oceliarstve pokračuje až do 30. septembra 2028 určitý obmedzený dovoz z Ruska v súlade s prechodnými opatreniami stanovenými v príslušných reštriktívnych opatreniach, ktoré prijala Rada[footnoteRef:1]. V záujme zabezpečenia postupnej a plynulej diverzifikácie je tento dovoz obmedzený kvótami, ktorých objem sa každoročne znižuje. [1:  	Rozhodnutie Rady 2014/512/SZBP z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 31.7.2014, s. 13, ELI: http://data.europa.eu/eli/dec/2014/512/oj) a na nariadenie Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 31.7.2014, s. 1, ELI: http://data.europa.eu/eli/reg/2014/833/oj).] 

Európsky parlament, Rada a Európska komisia pripomínajú inštitucionálny rámec, ktorý sa vzťahuje na reštriktívne opatrenia, a zároveň zdôrazňujú, že príslušné reštriktívne opatrenia prijaté Radou sú základom trajektórie na postupné ukončenie zostávajúceho dovozu ruských výrobkov z ocele, najmä oceľových brám, do 30. septembra 2028.

